مشاری عەفاسی

مشاری کوڕی ڕاشد عەفاسی (بە عەرەبی: مشاری بن راشد العفاسی؛ لەدایکبووی ٥ی ئەیلوولی ١٩٧٦) قورئانخوێن، ئیمام، وتارخوێن و ھونەرمەندێکی ناسراوی بواری سرودی ئیسلامییە لە کوێت. ئەو ئیمام و وتارخوێنی مزگەوتی گەورەیە لە کوێت و دامەزرێنەری کەناڵی ئاسمانیی عەفاسییە. بەھۆی دەنگە تایبەتەکەی و بەرھەمە جۆراوجۆرەکانییەوە، ناوبانگێکی بەرفراوانی لە جیھانی عەرەبی و ئیسلامیدا بەدەستھێناوە.

 ژیانی سەرەتایی و خوێندن 
مشاری عەفاسی لە کوێت لەدایک بووە. خوێندنی ئەکادیمی لە بواری زانستە ئیسلامییەکاندا لە عەرەبستانی سعوودی تەواو کردووە، کاتێک پەیوەندیی بە کۆلێژی قورئانی پیرۆز و خوێندنە ئیسلامییەکانەوە کرد لە زانکۆی ئیسلامی مەدینە و پسپۆڕیی لە دە قیڕائات و تەفسیردا وەرگرت. لە ماوەی خوێندنیدا، لەسەر دەستی ژمارەیەک لە گەورەترین زانایان و قورئانخوێنانی مەدینە خوێندوویەتی.

 ژیانی پیشەیی لە بواری قورئاندا 
عەفاسی لە نێوان ساڵانی ١٩٩٢ بۆ ١٩٩٤دا ھەموو قورئانی پیرۆزی لەبەر کرد. یەکەم بەرھەمی تۆمارکراوی لە ساڵی ١٤١٦ی کۆچیدا بوو کە بریتی بوو لە سوورەتەکانی "غافر، فوسیلەت و شورا". یەکەمجار لە مانگی ڕەمەزانی ساڵی ١٤٢٠ی کۆچیدا پێشنوێژی لە مزگەوتی گەورەی کوێت کرد. دوو خەتمی تەواوی قورئانی بڵاوکردووەتەوە: یەکەمیان "موسحەفی مورتەل" لە ساڵی ١٤٢٤ی کۆچی و دووەمیان "خەتمی کالیفۆرنیا" لە ساڵی ١٤٣٠ی کۆچی.

 مامۆستا و ئیجازەکانی 
بۆ بەدەستھێنانی شارەزایی و ئیجازەی زانستی، عەفاسی گەشتی بۆ میسر کردووە و لەسەر دەستی ژمارەیەک زانای دیار خوێندوویەتی، لەوانە:

 شێخ ئەحمەد عەبدولعەزیز زەییات
 شێخ ئیبراھیم عەلی شەحاتە سەمەنودی
 شێخ عەبدولڕافیع ڕەزوان شەرقاوی
 دکتۆر ئەحمەد عیسا مەعسەراوی

 کاری ھونەری (ئەنەشید) 
ژیانی پیشەیی عەفاسی لە بواری ئەناشیدا لە ساڵی ٢٠٠٣ دەستی پێکرد، کاتێک یەکەم بەرھەمی بە ناوی "أیا من یدعی الفھم" بڵاوکردەوە. سەرکەوتنی چاوەڕواننەکراوی ئەم بەرھەمە ھانی دا کە بە وزەیەکی تر بچێتە ناو بواری وتنی سرودی ئیسلامییەوە. یەکەم ئەلبوومی لە ساڵی ٢٠٠٤ بە ناوی "عیون الافاعی" بڵاوکردەوە.

 ئەلبوومەکان 
عیون الافاعی (٢٠٠٤) لیس الغریب (٢٠٠٥) حنینی (٢٠٠٦) قلبی الصغیر (٢٠٠٧) زکریات (٢٠٠٨) عناقید (٢٠٠٩) عناقید - بەشی دووەم (٢٠١٠) بنات الریح (٢٠١١) تراحمی یا قلوب (٢٠١٢) یا رزاق (٢٠١٣) قمری (٢٠١٤-٢٠١٥) قلبی محمد (٢٠١٦) بالمصری (٢٠١٧) المرتل (٢٠١٨) مشاری (٢٠٢٠)

 پڕۆژە و چالاکییەکان 
عەفاسی جگە لە قورئانخوێنی و ئەناشید، سەرپەرشتیی چەندین پڕۆژەی کردووە، لەوانە:

 کەناڵی ئاسمانیی عەفاسی: یەکەم کەناڵی ئیسلامیی کوێتی.
 پڕۆژەی وەقفی عەفاسی
 پڕۆژەی حافزی قورئان
 ئەکادیمیای بەریتانی بۆ زانستەکانی قورئان
 ئەکادیمیای عەفاسی بۆ قورئان لە مالیزیا

 خەڵات و ڕێزلێنان 
لە بەرامبەر کار و چالاکییەکانیدا، چەندین خەڵات و ڕێزلێنانی پێ بەخشراوە، لەوانە:

 خەڵاتی ئۆسکاری داھێنەرانی عەرەب و بڕوانامەی "تاکڕەوی لە داھێناندا".
 میدالیای ئەنجومەنی هاوکاریی کەنداو.
 کەناڵی عەفاسی پلەی یەکەمی بەدەستھێناوە وەک پڕبینەرترین کەناڵی ئایینی.
 دەستنیشانکردنی وەک "باڵیۆزی بەختەوەری".

 سەرچاوەکان 

پۆل:ئیمامەکانی کووەیت
پۆل:قورئانخوێنان
پۆل:زانایانی ئایینیی کووەیتی
پۆل:لەدایکبووانی ١٩٦٠
پۆل:لەدایکبووانی ١٩٧٦
پۆل:قورئانخوێنە کوێتییەکان
پۆل:زیندووان